ΓΡΑΠΤΗ ΕΡΩΤΗΣΗ E-2468/97 υποβολή: Cristiana Muscardini (NI) προς την Επιτροπή (16 Iουλίου 1997)

Θέμα: Νομική προστασία σχεδίων και υποδειγμάτων

Στην έγκριση της έκθεσης σχετικά με την εν λόγω οδηγία, το Ευρωπαικό Κοινοβούλιο μεσολαβεί με επιδέξιους χειρισμούς για την προάσπιση των συμφερόντων των κατασκευαστών γνησίων και κατασκευαστών μη γνησίων ανταλλακτικών, προτείνοντας ως δίκαιο και εύλογο την αποζημίωση των τελευταίων για τη χρησιμοποίηση των γνήσιων σχεδίων. (αρθ 14).

Το Συμβούλιο στην «κοινή θέση» του διέγραψε το άρθρο 14.

Μήπως η Επιτροπή δεν έχει συνειδητοποιήσει ότι αυτή η επιλογή

1. διαιωνίζει την πολιτική των προστατευτικών μέτρων, εξουδετερώνοντας τα οφέλη που προκύπτουν απο την ύπαρξη εναλλακτικών αγορών;

2. ανατρέπει τους κανόνες της αγοράς και δημιουργεί 15 διαφορετικές εθνικές αγορές με κλειστό και προστατευτικό χαρακτήρα, παίζοντας το παιγνίδι των αυτοκινητοβιομηχανιών, οι οποίες κατασκευάζουν κατά βούληση ανταλλακτικά στα αναπτυσσόμενα κράτη σε πολύ χαμηλές τιμές και τα μεταπωλούν υπό το καθεστώς μονοπωλίου σε πολύ υψηλές;

3. καταδικάζει τους καταναλωτές στην καταβολή υψηλού αντίτιμου για την απόκτηση ανταλλακτικών και κατα συνέπεια για επισκευές και ασφάλιστρα;

4. θα έχει ως συνέπεια, για τους προαναφερθέντες λόγους, το κλείσιμο χιλιάδων μικρών επιχειρήσεων που κατασκευάζουν ανταλλακτικά;

Απάντηση του κ. Monti εξ ονόματος της Επιτροπής (18 Σεπτεμβρίου 1997)

Η Επιτροπή παρακαλεί το Αξιότιμο Μέλος να ανατρέξει στις απαντήσεις της προς τις γραπτές ερωτήσεις Ε-891/97 του κ. Marset Campos ((EE C 373 9.12.1997, 35. )) και Ε-1455/97 του κ. Stenmarck ((EE C 45 10.2.1998, 36. )) όπου αναφέρει ότι η πρόταση οδηγίας του Συμβουλίου και του Κοινοβουλίου για τη νομική προστασία των σχεδίων και υποδειγμάτων ((COM (96) 66. )) θα έπρεπε να προβλέπει μια εύλογη ισορροπία μεταξύ ενός υψηλού επιπέδου προστασίας των δικαιωμάτων βιομηχανικής ιδιοκτησίας των δικαιούχων των εν λόγω δικαιωμάτων και της τήρησης δίκαιου ανταγωνισμού στην εσωτερική αγορά. Η θέση αυτή, που ευθυγραμμίζεται προς την πολιτική της Επιτροπής στον τομέα της απασχόλησης, των μικρομεσαίων επιχειρήσεων και της προστασίας των καταναλωτών, εύρισκε συγκεκριμένη ερμηνεία ιδίως στο άρθρο 14 («ρήτρα αποκατάστασης») που το Συμβούλιο αποφάσισε να μην περιλάβει στην κοινή του θέση.

Κατά συνέπεια, η Επιτροπή μπορεί να συμμεριστεί ορισμένες ανησυχίες που εκφράστηκαν από το Αξιότιμο Μέλος ειδικότερα όσον αφορά την αγορά ανταλλακτικών εάν μια ρήτρα αποκατάστασης σχετικά με τα ορατά τμήματα σύνθετων προϊόντων δεν έπρεπε να αποτελέσει μέρος του τελικού κειμένου της οδηγίας. Αυτό θα μπορούσε να αποτρέψει την επιδιωκόμενη ισορροπία μεταξύ των συμφερόντων, από τη μία πλευρά, των παραγωγών αυτοκινήτων οχημάτων και, από την άλλη πλευρά, των παραγωγών ανταλλακτικών, των ασφαλιστών και ιδίως των καταναλωτών.

Πάντως, η Επιτροπή επιθυμεί την προώθηση κατά τρόπο θετικό του συνόλου του φακέλου, λαμβανομένης υπόψη της σημασίας του εν λόγω σχεδίου οδηγίας για τη βιομηχανία και την ευρωπαϊκή οικονομία στο σύνολό της. Κατά συνέπεια, εκφράζει την ευχή, μετά την δεύτερη ανάγνωση του Κοινοβουλίου, να μπορεί να εξευρεθεί μια σφαιρική συμβιβαστική λύση ώστε να μην δεσμευθεί προς μια κατεύθυνση, ακόμη πιο επιζήμια, που θα ήταν η απόρριψη ή η εκκρεμότητα του συνόλου του σχεδίου.